2025 m. galvijų skaičius pasaulyje toliau mažėjo
2025 m., palyginti su 2024 m., pasaulyje laikomų galvijų skaičius sumažėjo maždaug 14 mln. vnt. Didžiausia galvijų augintoja pasaulyje ir toliau išlieka Indija. Antroje vietoje, nors ir gerokai atsilikdama, yra Brazilija, tačiau šioje šalyje galvijų banda sumažėjo 3 proc. Trečią vietą tarp dešimties didžiausių galvijų augintojų užima Kinija. Nors būtent čia užfiksuotas didžiausias mažėjimas tarp TOP 10 šalių – net 4,4 proc., šalis vis dar išlaiko aukštą poziciją. Pagrindinės tokio nuosmukio priežastys – mažas galvijų auginimo pelningumas, didelės ūkių išlaidos bei perteklinė pasiūla rinkoje dėl pigios importuojamos produkcijos, ypač iš Brazilijos. Be to, mažėjanti gyventojų perkamoji galia susilpnino vidaus paklausą. Į dešimtuką taip pat patenka dvi Europos šalys – Prancūzija ir Vokietija, kurios užima atitinkamai devintą ir dešimtą vietas. Prancūzijoje galvijų skaičius sumažėjo 1,5 proc., o Vokietijoje – 0,4 proc. Ekspertai teigia, kad tam įtakos turi žemės ūkio struktūriniai pokyčiai, augančios ūkininkavimo sąnaudos bei vis griežtėjantys gyvūnų gerovės reikalavimai, kurie ūkiams sukelia papildomų išlaidų.
Prognozuojama, kad ši tendencija tęsis ir 2026 metais. Galvijų ūkius visame pasaulyje vis labiau veikia ilgai trunkančios sausros, susijusios su klimato kaita bei dažnėjančios gyvulių ligos.
Šaltinis - AMI
